Zim onderneem om ‘ingesmokkelde’ kinders in te neemArgieffoto Bathabile Dlamini, minister van maatskaplike ontwikkeling, het Donderdag gesê sy het bevestiging ontvang dat Zimbabwe bereid is om die agt minderjariges in te neem wat in November verlede jaar in Suid-Afrika ingesmokkel is. Volgens Dlamini het die Zimbabwiese ministerie vir arbeid en maatskaplike welsyn haar Donderdag dié bevestiging gegee. Bathembu Futshane, ŉ woordvoerder van die departement, het gesê owerhede van Zimbabwe sal die kinders glo by die Robert Mugabe Internasionale Lughawe ontmoet waarna die kinders na ŉ plek van veiligheid geneem sal word terwyl die verkryging van hul dokumentasie en opsporing- en herenigingspogings aan die gang gesit word. Futshane het gesê die departement van maatskaplike ontwikkeling werk saam met die departement van binnelandse sake om te verseker dat die minderjariges veilig in Zimbabwe aankom. Die agt kinders, tussen die ouderdomme van twee en 12, is deur die Suid-Afrikaanse polisie gered nadat die polisie ŉ verdagte vragmotor in Rustenburg van die pad getrek het. Die ongedokumenteerde kinders was volgens die bestuurder op pad om hul ouers te besoek wat onwettig in Suid-Afrika is.